Odd Bang-Hansen

Odd Bang-Hansen (født 9. april 1908 i Kristiania, død 4. mars 1984 i Oslo) var en norsk forfatter, journalist og oversetter.

Liv og virke

Bakgrunn 
Odd Bang-Hansen var sønn av kateket og senere sogneprest Lauritz Bang-Hansen (1879–1960) og hans hustru Astri Halvorsen (1880–1971).  Som barn av en prest i Statskirken bodde han blant annet i Kristiansund og Vadsø. Han ble cand.philol. i 1934 fra Universitetet i Oslo.

Bang-Hansen var fetter av skuespiller Arne Bang-Hansen, og leverte manuskriptet til Skrift i sne (1966), regissert av sønnen Pål.

Familie
Han giftet seg med legen Liss Aas Bang-Hansen (1907–2002) i 1936. Barna deres er filmanmelder Pål Bang-Hansen, regissør Kjetil Bang-Hansen, og datter og filmstudent Synne Bang-Hansen. De var bosatt i den kulturradikale enklaven Husebyskogen, i Husebygrenda borettslag som oppstod fra diskusjoner blant internerte lærere i Finnmark i 1942. Bosatt i nr 18c fikk Bang-Hansen naboer som August Lange, Hans Vogt, Trygve Bull, Torolf Elster og Kjell Kviberg.

Karriere
Han begynte skrivingen (debut 1938 med Fager er studentens drøm) og ble lektor ved Oslo handelsgymnasium. 

Under andre verdenskrig kom han med i illegalt motstandarbeide. Han hjalp til med grensetrafikk, og hjalp blant annet jøder over til Sverige, man måtte så selv flykte i 1943. Han kom til Skottland, der han underviste britiske offiserer om norske forhold. Kone og barn oppholdt seg i Stockholm.

Forfattervirksomhet. Allerede i 1946 utga Bang-Hansen Ringen rundt brønnen om en ung hirdgutt likvidert under krigen; for sin tid en original komposisjon, der ti fortellere i hvert sitt kapittel gir sin versjon av guttens historie. I første kapittel er det gymnaslæreren som ser sin tidligere elev, Stein Sture Tuft, bli båret druknet i land ved Vippetangen iført hirduniform. Folk minnes at Tuft, med en stø murermester til far, men en fyllik til mor, ble holdt utenfor som barn. Rampestreker holdt han seg unna; han vanket støtt med katten sin, som til slutt ble slengt i familien Tufts søppelspann, kvalt med en strømpestrikk. Mer var ikke hans beste venn verd for andre. Med vekt på spørsmål om svik, skyld og ansvar stiller Bang-Hansens roman seg på linje med Ronald Fangens En lysets engel og Sigurd Hoels Møte ved milepelen. 

Etter krigen fortsatte Bang-Hansen sitt virke for Arbeiderbladet som kulturanmelder. Sammen med familien hadde han rundt 1950 stipendiat-finansierte opphold i Italia hvorfra han skrev.

I perioden mellom 1965 og 1971 var han formann i Den norske Forfatterforening og har mottatt en rekke priser, bl.a. Bastianprisen i 1959 og Norsk kulturråds oversetterpris 1977.  Han var også leder i Norges kunstnerråd.

Verk 
 Fager er studentens drøm, Gyldendal (1938).
 Ringen rundt brønnen, Tiden (1946).
 I denne natt, Tiden (1947).
 Tanker i hytt og vær (1948), illustrert av Randi Monsen
 Mette og Tom i fjellet, Tiden (1948). Barne-og ungdomsbok.
 Møllen og lyset (1949)
 Mette og Tom og bokstavene, Tiden (1949). Barnebok
 Mette og Tom i hulen, Tiden (1951). Barne-og ungdomsbok. Filmet i 1951.
 Trapp med ni trinn, Tiden (1952). Barne-og ungdomsbok.
 Tom og Mette på sporet (1952).  Manus basert på egen bok. Spiller også faren til Pål Bang-Hansen.
 Fly hvite due, Tiden (1953).  Roman fra Vola, en by i Italia.
 Trost i taklampa (1955).  Bidrag til manus.
 Spilleman på flukt(1957) Barne-og ungdomsbok
 Skrift i sne (1966).  Manuskript.
 Historien om Fridtjof Nansen (1968).  Manuskript.
 Det nye kjøkkenbibliotek (Gyldendal, 1971).  Redaktør.  Oversatt av Truls Hoff.
 Fra mitt spisebord i mange land og landskaper (Tiden, 1973).  Om matlaging.

Oversettelser, i utvalg 
 Ni liv av David Howarth (1955). 
 Mio, min Mio av Astrid Lindgren (1955).
 Ukjent soldat av Väinö Linna (1956).
 Lolita av Vladimir Nabokov (1959).
 En rekke av H.C. Andersens eventyr, deriblant «Prinsessen på erten» og «Den stygge andungen», samt det kinesiske eventyret «Muslingpiken» som ble innlemmet i boken Prinsesse Märtha Louises eventyrlige verden – Eventyr fra jordens hjerte (2007). Ved denne utgivelsen kalte Pål Bang-Hansen prinsessen «en tyv og en hykler», ettersom hun fritt hadde brukt hans fars oversettelser, og i tillegg endret på dem.

Priser 
 1948 – Førstepremie i nordisk ungdomsbok-konkurranse for Mette og Tom i fjellet.
 1949 – Kultur- og kirkedepartementets litteraturpris for barne- og ungdomslitteratur for Mette og Tom og bokstavene.
 1950 Statens fond for filmfolk, kroner 50 000 i reisestipend (til Italia)
 1952 – Nordisk førstepris ungdomsbok-konkurranse for Trapp med ni trinn.
 1959 – Bastianprisen for sin oversettelse av H.C. Andersens eventyr.
 1968 – Molderosen for sitt bidrag til jazz og byen Molde
 1977 – Norsk kulturråds oversetterpris

Referanser

Eksterne lenker 
 
 Digitaliserte bøker av Bang-Hansen i Nasjonalbiblioteket.

Vinnere av kulturdepartementets barnebokpriser
Norske barnebokforfattere
Norske oversettere
Norske journalister
Norske matskribenter
Norske lærere
Personer fra Oslo